Albumbekendstelling: 'Pure Coenie' | Maroela Media
Met dié album keer Coenie weer terug na sy wortels as liedjieskrywer, na daardie eerlikheid van dekades gelede. "Ek wou liedjies skryf wat volkome eerlik en trou aan myself is," sê hy.
Die musiek en lirieke van 13 van die 14 liedjies in dié album is sý werk. "As skrywer en musikant is daar geen kompromis in hierdie album nie," vertel Coenie. "Ons het nie 'n enkele kortpad gekies nie – en die album is geheel en al baby-baby-vry!"
Dit is voorwaar 'n album vol verrassings. Op 'n vreemde manier word die liedjies deur 'n eenvormige klank saamgesnoer, en tog is hulle uiteenlopend wat inhoud betref. Dit is 'n persoonlike album wat na binne kyk. "Ek is nou ouer, en ek probeer om ónder die vel in te skryf," sê hy.
Coenie het ook ander talent betrek en 'n groot verrassing is die snit opgeneem saam met die talentvolle jong musikante Joshua na die Reën, Brandon October en Leon Gropp. Rocker Francois van Coke sluit by Coenie aan vir 'n volkome "live and unplugged" weergawe van die tydlose treffer "Hillbrow" deur Johannes Kerkorrel. Daar is ook 'n bonussnit saam met Van Coke, "Tatoe".
Nog 'n kragtige stem wat gehoor kan word, is dié van Vicky Samson. Selfs die legendariese akteur John Kani kan in dié album gehoor word.
Pure Coenie is 'n grensverskuiwende album. Dis 'n album wat verteenwoordigend is van die breë samelewing, en 'n album wat dit doen met 'n vaardigheid, passie en oorgawe wat selde in ons land gehoor word.
Die konsert in die Atterbury-teater is op 14 en 15 Junie. Kitaar-maestro Mauritz Lotz sluit aan op die verhoog asook Brandon October en Leon Gropp. Die konsert word aangevul deur oudiovisuele materiaal deur Loui Griebenow. Die CD sal ook te koop beskikbaar wees.